יאן גרבובסקי

יאן גרָבּוֹבסקי (בפולנית: Jan Grabowski; נולד ב–1962) הוא היסטוריון פולני-קנדי ממוצא יהודי, פרופסור מן המניין להיסטוריה באוניברסיטת אוטווה. תחומי מחקרו הם השואה, אינדיאנים בקנדה  וצרפת החדשה.

ביוגרפיה
יאן גרבובסקי נולד ב–1962 בוורשה, בן לאב יהודי מקרקוב ששרד את השואה במקומות מסתור בוורשה ולאם נוצרייה, בת למשפחה ותיקה מן האצולה הפולנית.

בשנת 1986 קיבל תואר שני בהיסטוריה מאוניברסיטת ורשה. ב–1988 היגר מפולין לקנדה, ובשנת 1994 קיבל תואר דוקטור מאוניברסיטת מונטריאול והצטרף לסגל אוניברסיטת אוטווה.

גרבובסקי נמנה עם מייסדי המרכז לחקר השואה של האקדמיה הפולנית למדעים, והוא עמית של מוזיאון ארצות הברית לזכר השואה. להערכתו, יותר מ-200 אלף יהודים נרצחו בידי פולנים במהלך השואה, ישירות או באמצעות הסגרתם לשלטונות. מחקריו בנושא מעורבות הפולנים ברצח יהודים בשואה ועמדותיו ביחס למדיניות הפולנית הנוכחית בנושא זה הובילו לעימותים בינו ובין לאומנים פולנים ואף בינו לבין ממשלת פולין. בעקבות שינוי בחוק הפולני בתחילת 2018 האוסר לייחס "לעם הפולני או לממשלת פולין" אחריות לרצח העם היהודי, הוגשה תביעה פרטית בחסות הליגה הפולנית למניעת השמצה כנגד יאן גרבובסקי ועמיתתו ברברה אנגלקינג בעבור הוצאת דיבה, בטענה שספרם בן 1600 העמודים מכיל שקרים לגבי דודה של התובעת, אשר על פי החוקרים סייע בהסגרתם של יהודים, ובכך פוגעת בשמו ובשמה הטוב של האומה הפולנית. בית המשפט קיבל את הטענה וחייב את החוקרים להתנצל. פסק הדין עורר גינויים ברחבי העולם, בטענה שמדובר בצנזורה ובפגיעה בדיון ההיסטורי ובאוגוסט 2021 בוטל בבית משפט לערעורים, אשר קבע כי שופטים אינם רשאים להתערב בדיונים היסטוריים.

בפברואר 2023 פרסם (יחד עם פרופסור שירה קליין מאוניברסיטת צ'פמן) מחקר לפיו הוכנסו לוויקיפדיה האנגלית סילופים רבים שנועדו לגמד את חלקם של הפולנים בשואת יהודי פולין.

הוא דובר פולנית, צרפתית, אנגלית, גרמנית ורוסית.

ספריו
 Historia Kanady, Proszynski Publishing House, Warsaw, 2001 (בפולנית)
 Szantazowanie Zydów w Warszawiee, 1939-1943, IFiS PAN, Warsaw, 2004 (בפולנית). בשנת 2008 יצא לאור גם בצרפתית, בשם ’Je le connais, c’est un Juif!’ Varsovie 1939-1943. Le chantage contre les Juifs.
 Rescue for Money: ‘Paid Helpers’ in Poland, 1939-1945, "יד ושם", 2008 (באנגלית). יצא לאור גם בעברית, בשם "הצלה תמורת כסף: עוזרים בתשלום בפולין, 1939–1945"
 Żydowskich przestępców należy karać śmiercią!” Przestępczość“ Żydów w okupowanej Warszawie 1939–1942, IFiS PAN, Warsaw, 2010, יחד עם ברברה אנגלקינג (בפולנית)
 Hunt for the Jews - Betrayal and Murder in German-Occupied Poland, Indiana University Press, Bloomington & Indianapolis, 2013. בשנת 2011 הספר יצא לאור בפולנית, ובשנת 2013 יצא לאור בתרגום לאנגלית. הספר עוסק ברצח יהודי מחוז דומברובה טרנובסקה שפולין בידי שכניהם הפולנים. בשנת 2014 הוענק לגרבובסקי על ספר זה הפרס הבין-לאומי של יד ושם לספר מחקר על השואה. בשנת 2017 יצא לאור בעברית, בשם "צֵיד היהודים - בגידה ורצח בפולין בימי הכיבוש הגרמני".
 Na posterunku. Udział polskiej policji granatowej i kryminalnej w zagładzie Żydów ("בתפקיד. השתתפות המשטרה הפולנית בהשמדת יהודים"), 2020.
Dalej jest noc: losy Żydów w wybranych powiatach okupowanej Polski ("וזה עדיין לילה. גורלם של יהודים במחוזות נבחרים בפולין הכבושה"), 2018. עריכה משותפת עם ברברה אנגלקינג.

קישורים חיצוניים



 יאן גרבובסקי, באתר של אוניברסיטת אוטווה
 Jan Grabowski, באתר של המרכז לחקר השואה 



 "ציד היהודים" | מתוך רואים עולם 24.02.18, בערוץ היוטיוב של כאן חדשות - תאגיד השידור הישראלי
 Don Snyder, Poland Is Poised to Put ‘Bad’ Historians of the Holocaust in Prison, Forward, September 2, 2016


 “באמצעות שיטור ההיסטוריה, ממשלת פולין מעוותת את השואה”

הערות שוליים

קטגוריה:בוגרי אוניברסיטת ורשה
קטגוריה:בוגרי אוניברסיטת מונטריאול
קטגוריה:היסטוריונים פולנים
קטגוריה:היסטוריונים קנדים
קטגוריה:היסטוריונים יהודים
קטגוריה:יהודים פולנים
קטגוריה:יהודים קנדים
קטגוריה:חוקרי השואה
קטגוריה:מהגרים מפולין לקנדה
קטגוריה:אצולה פולנית
קטגוריה:פולנים שנולדו ב-1962
קטגוריה:קנדים שנולדו ב-1962
קטגוריה:זוכי פרס יד ושם לספר מחקר בנושא השואה